Taba ye Mukhabudi a ithutilego yona ge a le moo ke gore Bathobaso le Bašweu ga ba swarwe go swana. Ge Mothomoso a reka hlapi le matapola, Popo o be a tla goeletša a re: "Fish and Chips lalile". Go realo o be a era tša maabane goba tša maloba tšeo di "robetšego". Ge e le Makgowa o be a no re: "Fish and Chips". Ge e le bogobe le nama o be a no re, "pap en vleis" ka ntle le go feleletša ka "lalile". Gape Makgowa a be a sa reke magobe. Bjale bogobe ge bo šetše bo be bo sa lahlwe, bo bewa gomme e tla re letšatši le le latelago bja lahlelwa ka meetseng a go bela, bja fehlwa lefsa. Ge bo sa loye ba be ba foketša butswana, bja napa bja loya, bja kwala monko wo mo bose wa bogobe. Maano a mangwe e be e le go bo sola bo fiša. Gona moo MaAfrika a be a tla reka le nama ya go bešwa, ba tšwela ntle, ba dula setupung sa lebenkele yeo, ba ja, ba ipshina, ba be ba itatswa menwana. Ge ba feditše ba be ba fologetša ka mageu goba Coca-Cola ya go tonya. Taba ya go rekišetša dijo tša maabane goba tša maloba le go jela kua ntle e be e kokonela morwa Makhado eupša a no kgotlelela go swana le ge a sa šoma polaseng ya van Niekerk kua Louis Trichardt le moepong wa Atok.